text: তালুকদার মনিরুজ্জামান (১ জুলাই ১৯৩৮ – ২৯ ডিসেম্বর ২০১৯) একজন বাংলাদেশি শিক্ষায়তনিক ব্যক্তি ও রাষ্ট্রবিজ্ঞানী ছিলেন। তিনি ২০০৬ সালে বাংলাদেশ সরকার কর্তৃক জাতীয় অধ্যাপক হিসেবে মনোনীত হয়েছিলেন।
  
  জীবনী
  তালুকদার মনিরুজ্জামান ১৯৩৮ সালের ১ জুলাই সিরাজগঞ্জের তারাকান্দি গ্রামে জন্মগ্রহণ করেন। ১৯৫৬ সালে তিনি ঢাকা বিশ্ববিদ্যালয়ের রাষ্ট্রবিজ্ঞান বিভাগে ভর্তি হন। তিনি সেখান থেকে স্নাতক ও স্নাতকোত্তর শিক্ষা অর্জন করেন।
  
  ঢাকা বিশ্ববিদ্যালয় থেকে স্নাতকোত্তর শিক্ষা অর্জনের পর তালুকদার মনিরুজ্জামান ১৯৬৩ সালে কানাডা গমন করেন ও সেখানকার কুইন্স বিশ্ববিদ্যালয়ে ভর্তি হন। ১৯৬৬ সালে তিনি দেশে ফিরে আসেন ও রাজশাহী বিশ্ববিদ্যালয়ে যোগদান করেন। ১৯৭৪ সাল পর্যন্ত তিনি সেখানে শিক্ষকতা করেছিলেন।
  
  তালুকদার মনিরুজ্জামান ১৯৭৪ সালে ঢাকা বিশ্ববিদ্যালয়ে যোগদান করেন। ২০০৬ সালে তিনি সেখান থেকে অবসরগ্রহণ করেন। সে বছরে তাকে বাংলাদেশ সরকার জাতীয় অধ্যাপক হিসেবে মনোনীত করেছিল। তিনি লেখালেখির সাথেও যুক্ত ছিলেন। তিনি নয়টি গ্রন্থ রচনা করেছেন।
  
  তালুকদার মনিরুজ্জামান রাজিয়া আক্তার বানুর সাথে বিবাহবন্ধনে আবদ্ধ হয়েছিলেন। তাদের দুই পুত্র ও এক কন্যা ছিল।
  
  তালুকদার মনিরুজ্জামান ২০১৯ সালের ২৯ ডিসেম্বর ঢাকার অ্যাপোলো হাসপাতালে ৮১ বছর বয়সে মৃত্যুবরণ করেন।
  
  তথ্যসূত্র
  
  বিষয়শ্রেণী:১৯৩৮-এ জন্ম
  বিষয়শ্রেণী:২০১৯-এ মৃত্যু
  বিষয়শ্রেণী:সিরাজগঞ্জ জেলার ব্যক্তি
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:কুইন্স বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:রাজশাহী বিশ্ববিদ্যালয়ের শিক্ষক
  বিষয়শ্রেণী:ঢাকা বিশ্ববিদ্যালয়ের শিক্ষক
  বিষয়শ্রেণী:বাংলাদেশী রাষ্ট্রবিজ্ঞানী
  বিষয়শ্রেণী:বাংলাদেশী পুরুষ লেখক
  বিষয়শ্রেণী:বাংলাদেশের জাতীয় অধ্যাপক
title: তালুকদার মনিরুজ্জামান